AMATA ตุนแบ็กล็อก 5.7 พันลบ. ตั้งเป้าขายที่ดินปี 66 เพิ่ม 10%
AMATA ตั้งเป้ายอดขายที่ดินปี 66 เติบโต 10% จากปีนี้มั่นใจทำได้ 1,000 ไร่ตามเป้าหมาย ตุนแบ็กล็อกแน่น 5,705 ล้านบาท รับรู้ในปีหน้า
AMATA ตั้งเป้ายอดขายที่ดินปี 66 เติบโต 10% จากปีนี้มั่นใจทำได้ 1,000 ไร่ตามเป้าหมาย ตุนแบ็กล็อกแน่น 5,705 ล้านบาท รับรู้ในปีหน้า
9 ธ.ค. 2565

นายวิบูล กรมดิษฐ์ ประธานเจ้าหน้าที่การตลาด บริษัท อมตะ คอร์ปอเรชัน จำกัด (มหาชน) หรือ AMATA เปิดเผยว่า บริษัทฯ ตั้งเป้ายอดขายที่ดินปี 66 เติบโต 10% แบ่งเป็น ยอดขายในพื้นที่ อมตะซิตี้ ชลบุรี ไม่ต่ำกว่า 200 ไร่, อมตะซิตี้ ระยอง 500 ไร่, อมตะเวียดนาม 400-500 ไร่ และไทย-จีน ระยอง อย่างน้อย 300 ไร่ จากปีนี้มั่นใจทำได้ 1,000 ไร่ตามเป้าหมายที่วางไว้
ทั้งนี้ แม้ 9 เดือนของปี 65 มียอดขายที่ 399 ไร่ เนื่องจากปัจจุบันอยู่ระหว่างการเจรจาอยู่กับลูกค้าหลายราย ที่อยู่ในอุตสาหกรรมที่หลากหลาย ไม่ว่าจะเป็น Energy, Logistics, Automotive, Data Center เป็นต้น
ขณะที่ปัจจุบันมียอดขายรอโอน (Backlog) อยู่ที่ 5,705 ล้านบาท ซึ่งทยอยรับรู้รายได้ไปแล้วในปีนี้บางส่วน และจะรับรู้ในปีหน้าเพิ่มเติม โดย 9 เดือนของปี 65 สามารถโอนที่ดินได้แล้ว 385 ไร่ รวมถึงยังมีที่ดินเปล่าที่อยู่ระหว่างรอการพัฒนาและพร้อมขายรวมทั้งสิ้น 12,598 ไร่ แบ่งเป็น ชลบุรี 10,052 ไร่ และระยอง 2,546 ไร่